Barselonada 160 ming kishi ishtirokida muhojirlarni qo‘llab-quvvatlagan miting o‘tkazildi. Bu Yevropadagi shunday aksiyalardan eng yirigi bo‘ldi. Odamlarni ko‘chalarga chiqishga Kataloniya poytaxti meri Ada Kolau da’vat qilgandi. France 24 telekanali xabar qilishicha, namoyishchilarning qo‘llarida "Biz odamlarga boshpana berilishini istaymiz" va "O‘zni oqlashlar yetar, ularni qo‘yib yuboring" kabi shiorlar yozilgan plakatlar bor edi. Ular Ispaniya hukumatiga kamida 16 ming qochqinni qabul qilish talabi bilan yuzlangan. Namoyishchilar O‘rta Yer dengizi qirg‘og‘igacha yurib borishgan. Bu yerda o‘tgan yili dengizni kechib o‘tishga urinish chog‘ida halok bo‘lgan 5 mingdan ortiq qochqin xotirasiga yodgorlik o‘rnatilgan.